钦定古今图书集成/理学汇编/经籍典/第186卷 > 刘知几史通 > 《左传》
## 钦定古今图书集成/理学汇编/经籍典/第186卷 > 刘知几史通 > 《左传》

“《左传》家者，其先出于左丘明。孔子既著《春秋》，而丘明
援经作传，盖传者，转也，转受经旨以授后人。观《左传》
之释经也，言见经文而事详传内，或传无而经有，或
经阙而传存，其言简而要，其事详而博，信圣人之羽
翮，而述者之冠冕也。”逮孔子云没，经传不作，于时文
籍，唯有《战国策》及太史公书而已。至晋，著作郎鲁国
乐资乃追采二史，撰为《春秋后传》。其始以周贞王绩
前传鲁哀公，后至赧王入秦，又以秦文王之继周，终
于二世之灭，合成卅卷。当汉代史书，以迁、固为主，而
纪传互出，表志相重，于文为烦，颇难周览。至孝献帝，
始命荀悦撮其书为编年体，依《左传》著《汉纪》三十篇。
自是每代国史，皆有斯作。起自后汉，至于高齐，如张
璠、孙盛、干宝、徐贾、裴子野、吴均、何之元、王邵等，其所
著书，或谓之《春秋》，或谓之纪，或谓之略，或谓之典，或
谓之《志》。虽名各异，大抵皆依《左传》以为的准焉。